
— Conferinţă ţinută în aula Universităţii din laşi — 


Iubiti ascultători, 

Cea d'intăiu datorie a mea este să spun celora cari 
nu au fost de față la pioasa si înältätoarea ceremonie 
de la Trei Ierarhi ce s'a petrecut acolo şi să aduc 
celor cari au îndoieli, — noi sântem o nație torturată 
une ori de îndoieli fără rost, pe când în alte domenii, 
în care ar trebui să avem îndoieli, avem siguranțe tot 
așa de nepotrivite — că noi nam participat usuratec 
la o comedie așa-zicând nepotrivită, depunând acolo 
oase care nu ar fi fost ale lui Dimitrie Cantemir, 
Domnul Moldovei. Un om spiritual, al cărui spirit am 
putut nu numai să-l apreciez, dar să-l sufăr în anumite 
împrejurări, întrun interview recent, pretindea în 
adevăr că oasele trimese de Rușii de la Moscova nu 
ar îi aparţinând lui Cantemir, ceia ce din partea lor 
ar fi fost o glumă odioasă, căci nu există nație care 
să-şi poată bate joc astfel de sentimentele unui popor, 
ca si de propria-i onestitate, care poate trăi supt toate 
regimurile: alb, roșu, tricolor ; onestitatea rămâne aceiaşi. 

Pănă în momentul când sa împlinit ceremonia de 
astăzi nimeni nu deschisese sicriul de la Moscova, care 
e un adevărat sicriu, de si avea înfățișarea numai a 
unei lăzi lucrate frumos. rânduite așa cum trebuie 
pentru a cuprinde rămășițele, din nefericire așa de puţine, 
ale cuiva care a fost Domnul Moldovei. Ele ni-au fost 
date ca un omagiu de prietenie deosebit de preţios. 
Căci, fiind una din cele mai luminate minţi, din talen- 
tele cele mai puternice ale vremii sale, unul dintre 
enciclopedistii cu mai mare nume de la începutul! 
secolului al XVIII-lea, Dimitrie Cantemir si pentru Ruși 
înseamnă aşa de mult, prin rolul cultural pe lângă 
Petru-cel-Mare, într'o epocă în care Rusia era mult 
supt Moldova în ce priveşte desvoltarea culturală. 

Exilat într'o țară supt multe raporturi într'adevăr 
sălbatecă, el a fost adus a fi pănă la moarte un pre- 
tuit sfătuitor al lui Petru-cel-Mare, acesta un simplu săl- 
batec, doritor de a se cultiva și cultivându-se atât cât 
putea cu ascendența sa grozavă şi temperamentul său bol- 
năvicios. El a dat Rusiei pe Antioh, fiul său, care e 
introducätorul Rusilor în domeniul cugetării şi scrierii 
francese, într'o epocă în care Franţa domina toată 
Europa şi lumea întreagă printr'o cultură de caracter 
general, de hatârul căreia ea sacrificase o parte din 
moștenirea ei spirituală, aşa încât ceia ce s'a pus în 
loc să fie la îndemâna oricui. 

Vă puteți închipui că, în astfel de condiţii, ideia de 
care am vorbit, a unui om fără îndoială usuratec si care 
nu alege ţinta glumelor sale, nu se poate susținea. 
Noi am deschis sicriul, si în el am găsit adeverinţa 
ministrului României la Moscova, care a asistat la 
desgroparea făcută cu toată îngrijirea şi cu îndeplinirea 
tuturor datoriilor de respect şi pietate. După aceasta, 
am înlăturat giulgiul care fusese adus de ministrul 
României și am găsit înăuntru, fără craniu, care lipsia 
cu desăvârşire — nici măcar o urmă de dinţi, cari se 
păstrează de obiceiu chiar când oasele craniului se 
desfac, ceia ce ar dovedi o profanare făcută cândva 
dintr'o curiositate nesănătoasă a cui a vrut să cerce- 
teze aceste oase în care s'a cuprins atâta minte—, am 
găsit, în veşminte care sânt din epoca aceia, foarte 
bine păstrate veşminte de mătasă, şi chiar două mâneci 
întregi cu nasturi la capăt, trupul unui om în vrâstă 
de aproape cincizeci de ani, sau ceva peste cincizeci 
de ani — e vrâsta când a murit el — : femurul, oasele 
brațelor, unele oase ale degetelor destul de bine păs- 
trate. Să nu aveţi nicio îndoială: în oraşul din care a 
stăpânit Moldova, din care a plecat pentru marea 
aventură în folosul creștinătății —, care nu din vina 
lui a ieşit rău, si l-a pus pe o cale de continuă durere, 
de nesfârșit dor de moșia sa si de civilisatia pe care 
o lăsase aici si la care înțelegea să colaboreze esenţial 
şi mai departe, — în Iaşul unde a domnit si a luminat . 
el, este azi ceia ce soarta, fatală pentru noi toţi, 


poate păstra, după trecere pe atâta vreme, dintr'o 
fință omenească. 

E cea d'intăiu datorie pe care o am astăzi. După 
îndeplinirea nu färä înduioşare a acestei datorii, — şi 
emoția care o am e naturală, după aşa de scurtă vreme 
de la scena din biserica Trei Ierarhi —, după aceasta 
o să caut să arăt, în foarte puţine cuvinte, ceia ce 
nu s'a putut arăta în Catedrala Iașilor atunci când 
s'au adus oasele acestea, pănă astăzi nerăscolite. Pentru 
că venerabilul Mitropolit al Moldovei, care este si un 
cărturar şi a făcut, firește, cercetări cu privire la Domnul 
de care vorbia, a insistat mai mult asupra caracterului 
omenesc, asupra caracterului creștin al lui Dimitrie 
Cantemir, cum era natural; atunci când se făcea o 
slujbă de îngropare, nu avea pentru ce să se vorbească 
despre o operă literară şi ştiinţifică: ar fi fost cu totul 
nepotrivit ca, în momentul acela să se atingă şi laturea 
aceasta, aşa de esenţială, din ceia ce a fost activitatea lui 
Dimitrie- Vodă. 

De multă vreme, chiar de unul dintre profesorii 
Universității din Iași, d. Mirea, istoric foarte prețuit, 
de şi din nefericire nerecunoscut încă de membrii 
Academiei Române, cu toate sfaturile mele, de d. 
Minea, zic, într'o lucrare foarte întinsă, s'a vorbit de Can- 
temir în toate amănuntele, așa încât oricine dorește 
o informație precisă şi bogată se poate adresa la 
această carte, tipărită într'o formă însă mai apropiată 
de eruditi decât de publicul cel mare. Am strâns şi 
eu câteva articole si o conferință într'o brosuricä pe 
care am răspândit-o și în biserică aici', Căci ministrul 
Instructiei Publice a dorit să fie ceva la îndemâna 
oricărui cetitor cu privire la viața şi activitatea lui. 
Lucrarea aceasta de sintesă am căutat s'o alcătuiesc, 
şi s'o împodobesc cu unele chipuri; tipărită în mai 
multe mii de exemplare, la deschiderea cursurilor ea 
se va putea răspândi pretutindeni. Si o piesă în care 
infätisez tinereta lui Dimitrie Cantemir era vorba să 
fie represintată în teatrele oficiale ale țerii, și chiar! 


1 Despre Dimitrie Cantemir, cu ocasia aducerii în țară a rămășițelor 
lui, 

în teatrul de aici, unde fără umbra lui Dimitrie Can- 
temir n'a, fi avut niciodată prilejul să pătrund. 

Pot să adaug încă un lucru. Aici este subdirectorul 
Școlii Românești de la Fontenay-aux-Roses, d. Ian- 
culescu, care, după sfatul şi îndemnul mieu, a făcut 
să se copieze până acum de două ori portretul lui 
Cantemir, care se găseşte la Museul din Rouen. 
Un foarte frumos portret. Dimitrie Cantemir a fost 
înfățișat în multe portrete, dar sânt numai trei tipuri 
ale lor. Unul este tocmai acela pe care îl presintă 
portretul de la Rouen: un om tânăr, foarte frumos, 
foarte tin, cu o figură care dovedește aleasa lui inte- 
ligenfä: un băiat de douăzeci, douăzeci şi cinci de ani, 
cu o mustață suptire, cu niște ochi foarte strälucitori, 
purtând peruca obișnuită pe vremea aceia la Curtea 
lui Ludovic al XIV-lea sau propriul său păr în bucle 
ce cad pe umeri. Este îmbrăcat într'un costum oriental 
de stofă de aur strânsă pe trup: încins cu un sal, el 
poartă o sabie, iar pe cap — la gât, cravata întocmai 
ca la Versailles sau la Paris, care se prelungește, se 
răsfiră în eventaliu ’n jos, așa cum se obişnuia la 
Curtea francesă — un turban, un foarte frumos turban 
alb şi albastru, în care e înfipt un surguciu de pene 
rare. Amestec de lucruri orientale și de lucruri occi- 
dentale, care se putea întâlni numai în Pera din Cons- 
tantinopol, în suburbia de caracter occidental a capi- 
talei Imperiului Otoman. Apare astfel legat în același 
timp de lumea apuseană, cunoscută lui prin cäiti, si 
de lumea răsăriteană, care-i era la îndemână supt toate 
aspectele: supt aspectul grecesc, supt aspectul turcesc 
contemporan, supt aspectul persan, fiindcă el a fost, — 
pe lângă atâtea mari însuşiri şi pe lângă puterea dea 
domina toate cunostintile sale —, fără îndoială şi 
omul care a cules din mai multe locuri lucrurile 
care s'au integrat de la sine în inteligența lui superioară. 

După aceasta este un alt Dimitrie Cantemir, pe care 
lumea îl cunoaşte, de obiceiu, foarte putin: supt chiu- 
rasa de luptător, un ostaş, cum s'a şi văzut el luptând 
supt steagurile crucii pentru desrobirea creștinătății. 
Căci să nu credeţi că a primit la Iaşi pe Petru-cel- 
Mare pentru că acesta era stăpân peste Ruși. Ce erau 

Rușii pentru Dimitrie Cantemir? Sau pentru că s'au 
potrivit în gânduri, în felul de a înțelege lucrurile. 
Nu știu întru cât ar fi putut fi o înţelegere între 
eruditul Domn al Moldovei și Petru-cel-Mare. Spune 
Neculcea că Țarul a încercat o oarecare erudiție de 
pripas, vrând să-i explice lui Dimitrie- Vodă câte stiluri 
sânt amestecate la Golia ; este de fapt un amestec de 
stiluri și la Trei Ierarhi şi la Golia, dar ce putea 
înțelege Petru-cel-Mare, care sa dus la Saardam ca 
să cioplească la corăbii sau la Versailles ca să strângă 
în brațe talia garnisită cu fier a domnisoarelor de la 
Curtea lui Ludovic al XV-lea, cu teama ca nu cumva 
să se trezească în loc cu o păpuşă care danfeazä în 
două bucățele, una căzând într'o parte, cealaltă în alta? 
Sau ce a putut înțelege el din Franţa, unde a rupt 
cu pintenii mätasa mobilelor suptiri si elegante de la 
începutul secolului al XVIII-lea şi s'a dus de a dat într'o 
parte perdelele de la patul în care zăcea pe moarte 
regina neîncoronată a lui Ludovic al XIV-lea, M-me 
de Maintenon, izbucnind în acel strigăt grosolan şi 
barbar: „ce maimuță urâtă“? Vă puteți închipui că 
toate acestea nu făceau din Petru-cel-Mare un price- 
pător ales al calității monumentelor de artă din Iași. 

De sigur că Dimitrie-Vodă a văzut în Petru-cel-Mare 
numai purtătorul steagului cu crucea și acela care ar 
fi fost capabil, după închipuirea lui, care nu cunoștea 
în de ajuns pe visitatorul rus, să ducă oastea creștină 
la Constantinopol şi să așeze din nou semnul lui 
Hristos de-asupra bisericii Sf. Sofia. Era tânăr, si, în 
mintea unui tânăr idealist, Petru apărea ca un sol al lui 
Dumnezeu, un apostol al restaurării în vechile graniţe, 
al izbăvirii Moldovei. Pe urmă, când a trecut în Rusia, 
s'a găsit într'o aşa de grozavă societate a boierilor 
tunsi pripit, pudrati, îmbrăcați frantuzeste cu de-a 
sila de Împăratul lor si cari se rugau, în momentul 
când bärbierul imperial îi curăța de podoaba bärbii, 
să li-0 încredințeze pentru a o pune în mormânt, de 
oare ce un Rus nu se poate înfățișa înaintea lui Dum- 
nezeu în felul cum înțelegea Țarul. Trăia acolo fără 
un om cu care să poată schimba o ideie. Si Neculce, 
care era cu mult supt Dimitrie Cantemir în ce priveşte 

cunoștințile, urla de urât în lumea aceasta rusească, 
în care erau câteva puncte strălucitoare, câteva împru- 
muturi abia săvârșite din civilisația apuseană, dar 
restul nu înfățișa decât un imens pustiu. 

Dar, în vremea când oaspetele cel rar nu venise ca 
să l transforme din Domn în cneaz rusesc, din stăpâ- 
nitor în serv, din omul care se juca în voie cu vigosrea 
unei teri întregi în pensionarul Țarului, culegându-şi 
veniturile de la câteva sate ruseşti locuite de o populație 
cu desăvârșire inferioară, de care îi era groază să se 
atingă chiar supt raportul banului pe care îl culegea 
de la dânsa, în vremea când purta o cunună a sa și 
năzuia să întemeieze o dinastie sprijinitä si pe tratatul 
cu Petru, ținta lui fiind de a întregi țara si de a o 
consolida pentru toate timpurile, în vremea aceia 
Dimitrie Cantemir a pus să-i facă portretul ca Domn 
al Moldovei. Nu mai este nici cravata lui Ludovic al 
XIV-lea, nici turbanul de Constantinopol, alianță dintre 
cele două jumătăți ale iumii, ci este un Domn ca toți 
ceilalți, cu platoșa războinicului, cu părul lăsat să-i cadă 
pe umeri, —păr al lui, nu împrumutat, de perucă—, si 
cu barbă de Domn moldovean. 

Portretul acesta se păstrează numai într'un singur 
exemplar, pe când, atunci când Dimitrie era în Rusia, a 
pus pe alții să-i facă portretul, și-l avem în forma aceasta 
de curtean al unei lumi împărătești imitate după cea 
francesă: prin urmare ras cu desăvârșire, cu perucă 
albă de păr fals, cu toate horbotele în care se îmbrăca 
un contemporan al lui Ludovic al XIV-lea. 

De ce spun lucrurile acestea? Fiindcă veți avea în 
cursul anului acestuia o copie a portretului de la 
Rouen, care se va face la școala de la Fontenay-aux- 
Roses, pe care o conduc. La Banca Naţională este un 
portret, acum în urmă s'a dat Academiei Române o 
a doua copie făcută de un pensionar al şcolii noastre, 
şi vom căuta, chiar în cursul acestui an, ca aici, 
undeva, într'un colț al acestei frumoase săli, să așezăm 
si portretul lui Dimitrie Cantemir în vrâsta cea mai 
fericită pentru dânsul şi mai atrăgător de zimbitoare 
pentru noi din înfățișările insuccesive. 


* 
x # 


Pe lângă o povestire si o făgăduială vreau ca în 
singura conferință care s'a ținut despre Dimitrie Can- 
temir cu prilejul acesta cu totul extraordinar, aş zice 
fantastic de extraordinar, al aducerii oaselor lui, să vă 
arăt un lucru la care fin foarte mult. 

Iată de ce este vorba. Meritele lui Dimitrie Cantemir 
în deosebite domenii sânt foarte mari. Nimeni nu se 
gândeşte să le tăgăduiască, dar operele lui nu sânt la 
îndemâna oricui. Ediția dată de Academia Română este 
cu desăvârșire insuficientă. „Istoria Imperiului Otoman“ 
nu se mai găseşte în romănește. Viaţa lui Constantin 
Cantemir a fost publicată de cineva care nu știa lati- 
neşte, — această viață a. părintelui său am tradus-o 
în românește si traducerea s'a tipărit la Tipografio 
Cärtilor Bisericesti, fiind imediat dată deosebitelor ana 
male rozătoare care fac parte din personalul acesti- 
tipografii, dar ea ar putea fi luată și pentru o bibliei 
tecă de popularisare, cum, din nenorocire, n'avem. Viața 
lui Constantin-Vodä scrisă de însuși fiul lui: unul așa 
de erudit, celălalt așa de simplu, unul trăind înainte 
de toate din cărţi, celalt descifrând cu multă greutate, 
apăsând cu degetul pe buchi, un ceaslov; fiul care 
avea toate idealurile ce nu se puteau îndeplini, iar 
tatăl încurcat dacă l-ar fi întrebat cineva despre o 
realitate pe care o frământa când cu o mână mai as- 
pră, când cu o mână mai dulce. Cu o mână mai mult 
aspră decât dulce, fiindcă el este acela care a tăiat 
capul lui Miron Costin şi avea datoria să dea un cap 
mai bun decât al lui Miron Costin. Într'adevăr, a dat 
capul lui Dimitrie Cantemir, dar nu el singur, căci 
însuşirile sufleteşti ale feciorului domnesc vin de la 
mamă. 

Dimitrie Cantemir este, fără îndoială, în toată în- 
fätisarea lui, anacronic, neaşteptat. E uimitor cum de 
a răsărit din Moldova un om ca dânsul. Trebuie găsită 
deci o explicație pentru acela care știa pe degete isto- 
ria Imperiului otoman, care cunoştea toate rosturile 
religioase şi etice ale Turcilor, care precedase pe Montes- 
quieu, în legătură cu perioadele lui Vico, proclamând 
că istoria unei lumi politice este cu ridicări si coborâri, 

într'un anume ritm de ascensiune și descensiune. Cu 
totul neașteptat un om care nu învățase geografia 
nicăieri, căci nu exista nicio catedră de geografie în 
lumea întreagă, si, prin urmare, se întreabă cineva unde 
a învățat acela care trebuia să scrie „Descrierea Mol- 
dovei“, o carte de antropo-geografie à la Ratzel. Cât 
s'a trudit Germania pentru.ca să ajungă la înaintasii 
lui Ratzei si la Ratzel el însuşi, pe când Domnul Mol- 
dovei de la 1700 încerca descrierea unei teri cu tot 
ceia ce dă natura, cu tot ce adaugă omul, cu toate 
legăturile visibile si misterioase între ceia ce natura 
dăruiește si omul, căutând si luptând, adauge la ceia 
ce a dat natura. O carte foarte remarcabilă, nu numai 
în ce privește ideile, dar şi în ce priveşte concepția, pe 
o temelie ridicată mult mai sus decât nivelul contem- 
poran. 

Cum, de altminteri, „Istoria Imperiului Otoman“, 
așa cum este, cu multe naivități d'inăuntru, cu sim- 
plicitätile de spirit, cu patriarhalismul oriental, cu lipsa 
de critică fără îndoială, cu urmărirea prea de aproape 
a izvoarelor otomane, cartea aceasta, când o aşează 
cineva alături de istoria Franciei, prin biografii regale, 
cum se scria pe la 1700 la Paris, arată imediat o 
enormă deosebire. Si Istoria „Imperiului Otoman“ este 
putintel și istorie universală, date fiind toate provinciile 
și terile de odinioară, toate neamurile, toate culturile, 
care au intrat în Imperiul Otoman, stăpân pe o mare 
parte din trei continente. Să o asemene cineva cu ideile 
exprimate, într'o formă splendidă ca retorică, dar fără 
îndoială altfel foarte jos, la nivelul evului mediu, a 
lui Bossuet, care explică istoria universală prin aceia 
că aşa a vrut Dumnezeu, că „omul se zbate, dar 
Dumnezeu îl mână“, ca şi când Dumnezeu nar găsi 
alt mijloc mai bun decât acesta. Cu totul altceva este 
„Istoria Imperiului Otoman“, această bucată largă de 
istorie universală a lui Dimitrie Cantemir. 

Întrebarea este: de unde vine, ca gânditor, el? Între 
oamenii pe cari i-a dat neamul acesta românesc, care 
înțelege răpede, care prinde periculos de ușor si care re- 
petă cu o ușurință deplorabilă, așa încât une ori noi 
sântem un fel de neam-ecou, — vorbește cineva aiurea şi 

îndată din Moldova sau din Muntenia răspunde un glas, 
care nu face decât dă ultima silabă a unei cuvântări pe 
care natural că nu o înțelege —, si Dimitrie Cantemir 
este oare un ecou, sau el este un glas? 

Eu cred că nu este un ecou, ci un glas. 


Pentru aceasta trebuie să ne gândim la ce a tost 
înainte de dânsul, îndată înainte de dânsul; trebuie 
să ne gândim la ceia ce a găsit el aici, la ceia ce a 
venit de aiurea, la ce putea să afle, şi a aflat aici, 
pe urmă, ca să vedem dacă resultatul ultimei sin- 
tese nu-i aparţine în mare parte lui şi dacă, apar- 
tinându-i lui, nu aparține cumva rasei din care face 
parte, dacă deci Dimitrie Cantemir nu înseamnă modul 
românesc de a fi în civilisatia universală. 

Acesta este lucru pe care noi nu-l intelegeam în de 
ajuns, când o societate care avea odinioară toate pri- 
vilegiile pe care acum le au cei mai needucati dintre 
oameni nu vorbia în casa ei limba terii, sau o vorbia 
aşa de prost, şi nu 1 înțelegem nici azi, când cunoaștem 
modul românesc de a fi, dar schimbăm limba de la o 
generaţie la alta după cuvintele cele mai noi, neologismele 
cele mai proaste, care vin de la Paris, când ne trezim 
în tineretul întreg cu niște idei de misticism une ori 
foarte vechiu, alte ori foarte sălbatec, care vor fi bune 
unde vor fi, dar nu se potrivesc cu întreaga noastră 
tradiție şi cu sufletul nostru, un suflet românesc care 
este, înainte de toate, extrem de duios. Căci ce se în- 
tâlneste în literatură, în cugetare, în care să nu fie nota 
aceasta de duioasă umanitate, nu este modul românesc. 
De sigur când se încântă cineva de „jazzband“, când se 
fac ridicole atâtea frumoase fete si femei ale acestei feri 
topäind ca barbarii din Sudul Argentinei si represintantii 
barbariei negre, pierzându-se tot ce şi aiurea a fost ele- 
gant si estetic în dant, nu este modul românesc, şi ținta 
noastră supremă este de a cunoaşte modul românesc, de 
a-l desvolta, de a trăi noi într'însul şi de a-l putea 
transmite noi altora cari — chiar dacă vă doare!— în 
momentul de față se adresează la arta barbarilor negri 
şi la încercări stângace ale artei babiloniene, luând tot 
ce este mai prost şi mai urât la popoarele cele mai de- 
părtate si mai nenorocite. Evident că civilisația apuseană 

are nevoie de înoire, şi, dacă ea s'a putut uimi înaintea 
lui Panait Istrate, care la noi a fost ceia ce știm, supt 
povestitorii noștri, ni putem închipui ce ar însemna 
dacă noi am crede în modul românesc şi l-am re- 
presinta cu tot curajul, l-am impune, — fiindcă civilisa- 
file nu se răspândesc în genunchi si lingând mâna, 
ci se impun prin credința fanatică în ele şi prin voința 
de a le răspândi. 

Ce era înainte de Dimitrie Cantemir la noi? Era, de 
sigur, mare lucru. La jumătatea secolului al XVII-lea 
apare Grigore Ureche în Moldova. Urmase la școala din 
Polonia, ştiind latineste, cunoscând ceva din istoria 
Poloniei, — dar Polonia nu cultiva înainte de toate is- 
toria ei proprie, ci istoria veche, greacă și romană, fiind 
O țară de cultură latină prin catolicism. Ureche în- 
cearcă, din vechi cronici slavone, din mărturii polone, 
din câteva alte cărți care-i putuseră cădea în mână, 
pentru că Polonia nu represinta decât o prelungire a 
Renașterii, scăzută si evident inferioară, încearcă să 
dea o interpretare a istoriei Românilor și numai a is- 
toriei Românilor. El n'a înțeles niciodată care este locul 
nostru în istoria lumii, ci s'a agăţat doar de descen- 
dența romană. Evident, descendență romană, dar decât 
să spânzuri ca o limbă de ceasornic purtându-te după 
un mecanism care se mișcă aiurea, este mai bine să 


“faci fu a se purta mai multe limbi în civilisatia mon- 


dială ; decât să fim un simplu adaus, un biet supliment 
la ceia ce au făcut alții, să arătăm ce vine în adevăr 
de la noi. Istoria noastră de aceia este aşa de putin 
ținută în samă până acum, fiindcă noi, şi când redăm 
istoria universală, o facem după tipuri de aiurea și nu 
găsim în ele rolul nostru. Facem împărțirea aceasta 
curioasă: istoria Românilor şi istoria universală, ca şi 
cum istoria Românilor ar fi în afară de istoria uni- 
versală: ar fi mult mai preferabil să se arăte între ele 
legătura care esfe, noi fiind o parte importantă din 
viața generală a lumii. 

Pe urmă a venit Miron Costin. Miron Costin este, 
înainte de toate, un autor de memorii, care, natural, 
şi el cu gândul la descendența romană, caută aşa de 
puțin în lumea din prejur, crezând numai în formula, 

necesară pantru el, polono-moldovenească. Spune ce s'a 
petrecut în Moldova contemporană, dar, îndată ce se 
ridică mai mult, nu înțelege nimic. Capitolul lui despre | 
Mihai Viteazul este inferior ; Miron Costin nu știa nici | 
măcar numele Domnului moldovenesc de pe vremea 
aceia. Mihai Viteazul este, de altfel, înfățișat numai în 
treacăt, şi el apare scăzut, caricatural; e aproape o 
ofensă pentru memoria lui cum răsare în această cronică, 
— doar cu bătălia lui Ieremia Movilă cu Stefan Răzvan 
în margenea Sucevei, unde se iea povestea așa cum a fost 
găsită, este ceva viu și utilisabil. Când am tipărit acum 
„Istoria lui Mihai Viteazul“, din Miron Costin n'am 
putut lua decât jumătatea de pagină cu privire la această 
luptă de la Suceava, care s'a terminat prin înfrângerea 
rușinoasă și uciderea lui Răzvan. Povestirea lui Miron 
Costin nu se sprijină pe nimic în trecut si nu are nicio 
legătură cu ce se petrece în țerile vecine, afară doar 
ceva despre Cazaci ; dar ce erau Polonii, care erau în- 
dreptările Poloniei către noi, care sprijinul pe care noi 
l-am fi găsit în Poloni, care este părerea lui despre vii- 


toarele relații româno-polone, — siel a tost unul dintre 
şefii partidului îndreptat către creştini, și anume către 
partea aceasta din crestinätate —, mai nimic. Drag ni 


este Miron Costin — nu putem spune același lucru despre 
Ureche, un om rece, scriind în frase ca acelea latinești 
pe care le cetise la biata lui școală din Polonia —, ni e 
drag prin viața lui pasionată, prin ideile urmărite cu 
atâta încredere, prin aceia că i-a curs sângele pe moșie 
din ordinul unui Domn care îl urâse și din causa deo- 
sebirii de cultură dintre el însuși si scritorul istoriei Mol- 
dovei. Pentru toate acestea ni este drag Miron Costin ; 
el este aşa de adânc moldovenesc, cu toată spoiala 
polonă, cu tot ceia ce Polonii i-au dat din cultura 
Renaşterii ; ca origine însă, ni pare rău că este așa, 
dar așa este. 

Apoi a răsărit un om cu totul neobișnuit, cu însușiri 
foarte mari şi un noroc în viață cum l-au avut puţini: 
neam împărătesc, coborâtor din Radu-Vodă Șerban, 
având atâtea moşii; tânăr trimes la învățătură pe la 
Adrianopol şi Constantinopol, ajungând pănă la Veneţia, 
cu profesori la Padova; întors în țară ca frate de 

Domn, unchiu de Domn, sfătuitor al tuturor condu- 
cătorilor timp de treizeci de ani: Constantin Stol- 
nicul. Cu totul altceva în ce privește nașterea decât 
Miron Costin, care se cobora dintr'un Balcanic abia 
încetățenit si dintr'o  Româncă oarecare din Mol- 
dova, și decât Ureche, care, de si numele lui se întâl- 
neşte în secolul al XV-lea, n'a represintat floarea 
boierimii moldovenești. La Constantin Cantacuzino 
găsim într'adevăr lucruri foarte importante, cu care 
ne putem mândri, si capitolul românesc pe care-l re- 
presintă el este unul dintre cele mai strălucite, Într'o 
conferință la București, pe care am tipărit-o în „Revista 
Fundațiilor Regale“, am căutat să-l deosebesc de con- 
temporani ; am arătat cât de mult, de exemplu, în 
ce priveşte experiența politică, ca și vorbirea si scrierea 
unei minunate limbi româneşti, este de superior Stol- 
nicul lui Dimitrie Cantemir, care, acesta, scria rău 
romäneste, fiindcă voia să creeze limba cea nouă, limba 
neologismelor şi a altei sintaxe — ceia ce a făcut Eliad 
după 1820 elo încerca din greşeală cu un secol înainte, 
si, evident, si graiul se formează în anume împrejurări 
și la un anume moment, iar, când te pripesti, n'o 
nemeresti. Cu altă rânduire a cuvintelor, Dimitrie 
Cantemir este totdeauna inteligibil, dar nu cu sintaxa 
latină pe care voia să o introducă — și mă întreb 
acum dacă sintaxa aceasta a putut fi înţeleasă tot- 
deauna de orice Roman la Roma, aşa dintro dată, 
dintr'o răsuflare, cum înțelegem noi pe Eminescu si 
Alecsandri ; se jucau scriitorii romani cu cuvintele în 
toate felurile. așa încât dese ori poesia lor e, mai ales, 
dovedirea lucrului că se poate si în latineşte ceia ce 
făcuseră Grecii, cari aveau mintea în aşa fel, încât 
circulația cea mai dificilă între cuvintele unei frase 
se făcea cu o instantaneitate de care alte popoare 
sânt incapabile. 

Dar Constantin Cantacuzino Stolnicul este supt aite 
raporturi inferior lui Dimitrie Cantemir, fiindcă, mai 
la urma urmei, cu felul lui de a scrie, cu frasa largă, 
cu perioada îmbielșugată, cu ritmul încântător pentru 
ureche, neobișnuit pănă atunci în scrisul romănesc, si, 
apoi, cu înţelegerea pentru ideile apusene, cu putinţa de 

a se orienta în istoria lumii întregi, el nu este altceva 
decât un represintant în romäneste al spiritului Renas- 
terii italiene. Nu este, adecă, un creator, ci reproduce 
un tip care exista şi se cerea numai strămutat la 
lucrurile româneşti si într'o formă românească. Cons- 
tantin Cantacuzino, tradus în italieneste, tradus bine 
în italieneşte, ar fi recunoscut de istoria critică italiană 
a epocii acesteia ca un om care aparține fără nicio 
deosebire acestei lumi. 

La Dimitrie Cantemir nu este aşa. El a cunoscut 
fără îndoială scrisul lui Miron Costin ; nu este exclus 
să fi cunoscut şi pe Stolnic, care a venit în Moldova, 
şi noi ştim când a venit, pe la 1670, într'o vreme 
însă când Cantemir nu se născuse, sau abia se născuse; 
dar se poate admite, un raport personal, Stolnicul având 
legături cu Moldova — şi nevasta lui, Maria, a fost Mol- 
doveancă —, iar scrisul lui Cantacuzino fiind de pe la 
1090, — prin urmare tocmai vremea când se formează 
spiritul lui Dimitrie Cantemir. Căci s'a putut constata, 
prin anumite fapte presintate într'un anume fel, că marea 
Istorie a Românilor, considerată supt toate faporturile, 
sprijinită pe toate izvoarele, si pe poesia populară, cu 
uşi deschise în toate părţile, cu ferestre care luminează 
asupra tuturor zărilor, că această carte a fost scrisă 
prin aceşti ani. Ar fi deci o contemporaneitate între 
Dimitrie Cantemir si Stolnic, chiar dacă unul nu vor- 
beşte de celălalt, cum este, tără îndoială, si la primul 
o influență care vine de la Grigore Ureche, pe care a 
trebuit să-l intrebuinteze mai tărziu Dimitrie Cantemir 
în istoria poporului său. Şi tot așa va fi cunoscut 
acesta şi pe Miron Costin, cu toată grozava ură dintre 
Cantemiresti şi Costineşti, căci se ştie că si fratele lui 
Miron Costin, Velișcu, a fost tăiat de Constantin Can- 
temir şi cum întrun moment cadavrul lui, aruncat în 
fața Curţii, a fost găsit în zori de zi de acela care 
venia să ceară de la Domn iertare pentru vinovăția lui 
Miron, al cărui cap cădea la moşia lui din judeţul 
Roman. 


Prin urmare Dimitrie Cantemir este în sensul desvol- 
tării românești. lată un punct câştigat, şi de mare 
importanță. 


— 

Pe de altă parte, el a învăţat carte de la Ieremia 
Cacavela — numele, ce pare aşa de urât, nu înseamnă 
decât: „corabie cu pânze rele“ —, un Cretan care stu- 
diase el însuşi fără îndoială la Padova, ca medic, şi 
| Dimitrie Cantemir spune tot felul de pozne în ce pri- 
veste cutare Turc lecuit de Ieremia dându-i un praf 
de cretă. Prin el Dimitrie Cantemir a ajuns să cu- 
noască o anumită filosofie germană apuseană, care n'a 
fost cercetată pe deplin. Căci Ieremia era, în același 
timp, şi medic, „iatro-filosof“, şi iatro-filosotia este 
tocmai un amestec de filosofie si medicină. Amestecul 
acesta este un lucru de Padova, el poartă marca lui: 
„Colegiul Padovan“. Prin urmare Dimitrie Cantemir 
| ca şi Constantin Stolnicul era în legătură cu spiritul 
de la Padova. Cretanul supus al Veneţiei, ştiind lati- 
neşte, greceşte, aducea atmosfera de Padova în edu- 
catia fiului de Domn. 

Iată încă un punct nou pe care îl căpătăm pentru 
explicaţiile noastre. 

Apoi Dimitrie Cantemir se duce la Constantinopol ca 
ostatec al "tatălui său şi, aici, înaintea lui s'a pus o în- 
trebare, care se pune şi înaintea studenților noştri 
astăzi, dar — el a ştiut cum să răspundă la întrebarea 
Sfinxului, pe când studenţii noștri duși în străinătate 
nu o ştiu totdeauna. 

La cursurile de vară din acest an, mi s'a înfățișat 
o domnişoară care mi-a spus că „vrea să se cultive“ 
și eu să o recomand undeva ca să devie „globe-trotter“: 
a mai fost în toată Europa şi vrea să meargă acum si 
în celelalte continente. Puteam să-i dau Oo recoman- 
datie pentru regimentul de amazoane al simpaticului 
Impărat al Etiopiei, dar i-am spus că, decă vrea „să 
se cultive“, nu are decit să cetească și ea carți, lar, 
dacă vrea să colinde lumea, trebuie să vadă dacă are banii 
trebuitori pentru călătorie şi să aibă apoi si spiritul 
ce trebuie pentru aceasta. Fata s'a dus desabusată 
de pe urma acestei conversații. Credeam că lucrul 
s'a terminat, dar un foarte simpatic tânăr moldovean 
m'a întrebat dacă nu poate întra în școala de la Fonte- 
nay-aux Roses, şi cu câteva zile înainte mă întrebase 
acelaşi lucru cineva din Ardeal. Li-am răspuns că este un 

regulament, care cere sä fi terminat cineva studiile si 
să urmărească un scop pe care Universitatea să-l a- 
probe. Nu ştiu dacă tinerii au fost multämiti de răs- 
punsul mieu. Dar cei mai multi cari se duc se găsesc 
inaintea culturii francese si se întorc „maurrasişti“, — 
cineva spunea chiar că „maurrasismul“ este mai larg 
represintat în România decât în Franţa, de si el se 
potriveşte la noi ca nuca în părete. Alţii se duc în 
Germania, si se întorc din Germania complect transfor- 
mati. Au început acum de câtăva vreme de se duc 
unii şi în Grecia şi fac tese în greceşte, de si nu știu 
întru cât certificatul de teologie grecesc de la Atena 
ar fi mai valoros decât cel care se poate câpăta de la 
Cernăuţi sau de la Bucureşti. 

Este uimitor cum ni se transformă copiii în străină- 
tate. În ce priveşte pe artiştii de la Fontenay-aux- 
Roses, eu îi recomand la întrare, când fac o pictură 
care se înțelege, dar, după câteva luni de străinătate, 
când se întorc şi expun la Salonul Oficial, — pe care 
l-am închis când eram ministru, pentru că nu înțeleg 
ca Statul să încurajeze o nebunie contagioasă —, ta- 
blourile acestea sânt aşa, cum spunea un glumet, că 
le poți așeza cum vrei. Autorii lor sânt evident bolnavi. 

E o întreagă problemă a studentului român, care 
trebuie să plece de aici om oarecum format, cunos- 
când realitățile ferii sale și având în suflet, nu frasele 
patriotice învăţate la Liceu sau la Universitate, ci 
instinctul făcător de minunial lucrurilor acestei feri a 
sale : ori de unde ar fi venit dar trecute în sufletul 
românesc. O desvoltare pe această basă şi cu acest sens 
este ce se aşteaptă de o lume întreagă care plăteşte 
cu sacrificii aşa de grele învățătura studenților noștri 
în străinătate. 

Ce a făcut Dimitrie Cantemir e însă cea mai bună 
învăţătură pentru tineretul de astăzi. El n'a cerut să 
fie trimes la „şcoala română“ de la Constantinopol si 
n'a pretins ca Vistieria Moldovei să-i dea o bursă pentru 
aceasta, şi nici n'a înțeles să fie răsplătit pentru ce a 
învăţat. N'a înţeles ca învățătura de ia Constantinopol şi 
Padova să-i servească la ceva, ci, silit să se ducă la 

Turci ca ostatec pentru tatäl säu, el doria de Moldova. 


Dovadă că, în loc să scrie cine ştie ce literatură în 
grecește, turceşte sau frantuzeste — azi, mai multe 
literaturi sânt îmbogăţite de produsele spirituale ale 
unor Români la cari, de altfel, une ori sânt mai in- 
teresante greşelile de limbă sau de gust decât valoarea 
însăşi a operei — s'a apucat si a scris „Istoria Ierogli- 
fică“, descriind supt nume de animale toate pätaniile 
vieții sale, dovadă de dor de țară mai mult decât 
vădirea unor pasiuni politice. 


Acolo, la Constantinopol, el a întâlnit trei culturi. 
Era cultura turcească, total deosebită de noi, cultura 
grecească, total străină de cea turcească şi, apoi, în 
Pera era şi cultura francesă, dacă voiţi şi cea italiană, — 
el de sigur că a ştiut şi italieneşte — ; ba mai era şi 
cultura generală latină. 

Ce ar fi făcut un om obişnuit, tipul, pe care din 
nenorocire îl cunoaştem larg astăzi, al desorientatilor 
noştri ? S'ar fi präpädit cu desăvârşire, bâiguind când 
într'un fel, când într'un altul, şi mai ales s’ar fi ferit 
să vorbească şi să scrie o limbă pe care o ştia stăpâni, 
pentru care era făcut si care era făcută pentru dânsul. 

El însă şi-a realisat sintesa. A luat ceva din înflorita 
imaginație a Turcilor: i-a plăcut să povestească şi el 
aşa ca în „O Mie si Una de Nopți“, când şi-a scris ,,Is- 
toria Ieroglifică“, în care a ştiut să reproducă vechiul 
basm grecesc, căci cartea nu este altceva, cu alte per- 
sonagii, decât pretacerea în româneşte a ,Etiopicelor“ lui 
Heliodor. Si, în acelaşi timp când a căutat să găsească 
o legătură cu lucruri pe care nu le dau nici Grecii 
vechi și cu atât mai putin Turcii, el s'a adresat aiurea. 
A luat deci acolo la Constantinopol de la fiecare ce tre- 
buia : orizoat de la Occidentali, imaginaţie de la Räsä- 
riteui, logică, stăpânirea frasei de la Grecii antici, iar, 
când a fost vorba să se uite în sufletele omeneşti, 
sa uitat cum ne uităm noi; cu milă de om și cu înte- 
legere de dânsul. 


Astfel, la căpătul lungii si dureroasei lui experiențe, 

Dimitrie Cantemir, cel încărcat cu atâta cultură, «a 
rămas un om de la noi. A plecat de la noi, dar nu 
ne-a uitat niciodată, a tras către noi lucrurile străine, 
şi a fost un bun Român fiindcă era un Român bun, 
căci cine nu este un om bun acela nu este nici un 
bun Român. 


